## Educació convoca comissions de servicis per a personal docent en unitats especialitzades d’orientació

*** S’oferixen al voltant de 80 llocs de treball
* El termini per a presentar sol·licituds és del 7 al 21 de maig a través de la plataforma OVIDOC**

La Conselleria d’Educació, Cultura, Universitats i Ocupació ha publicat en el *Diari Oficial de la Generalitat Valenciana* (DOGV) la [convocatòria](https://dogv.gva.es/datos/2025/04/24/pdf/2025_12884_va.pdf) perquè el personal docent puga sol·licitar i obtindre un lloc de treball en alguna de les unitats especialitzades d’orientació (UEO) de la Comunitat Valenciana mitjançant el règim de comissions de servicis.

La convocatòria, que és fruit de la negociació mantinguda des de la Direcció General de Personal Docent amb els sindicats educatius el passat 10 d’abril, preveu al voltant de 80 llocs de treball que es cobriran mitjançant un procediment basat en els principis d’igualtat, capacitat i mèrit de la funció pública valenciana.

El procés inclou una fase de valoració de mèrits i una fase de selecció, que serà desenrotllada per una comissió tècnica conforme a uns criteris prèviament publicats.

La presentació de sol·licituds per a optar a les comissions de servicis per a personal docent en UEO podrà fer-se des de les 10:00 hores del 7 de maig fins a les 10:00 hores del 21 de maig a través de la plataforma web [OVIDOC](https://ovidoc.edu.gva.es/).

La Conselleria d’Educació ha decidit fer pública esta convocatòria amb més antelació respecte a anys anteriors amb un doble objectiu: d’una banda, garantir la seua màxima difusió; d’altra banda, oferir al personal docent el temps necessari per a avaluar la seua possible participació i obtindre tota la informació rellevant.

Amb esta iniciativa, la Conselleria d’Educació reafirma el seu compromís amb la transparència i la millora de les condicions laborals del professorat, facilitant la mobilitat i l’accés a llocs especialitzats en benefici del sistema educatiu valencià.

Fecha: 07/05/2025